ÅRSMELDING FRA HOVEDSTYRET FOR 2009.
Sammensetning og møter.

Hovedstyret i Leksdal IL har etter årsmøtet 15. februar 2009 bestått av:

Rita Backer Natvig


leder

Erik Stiklestad


nestleder/anleggsleder

Monica Sandnes


barneidrettskoordinator

Arnt Aurstad



kasserer

Gunhild Okkenhaug Aksnes

sekretær

Ketil Aksnes



styremedlem

Beate Hågensen


fotballgruppa

Kristin Aspås Pedersen

friidrettsgruppa

Åsta Stiklestad


skigruppa

I 2009 har hovedstyret avholdt 7 møter. I tillegg har representanter fra hovedstyret deltatt på flere møter med Verdal idrettsråd, samt møter med Stiklestad Nasjonale Kultursenter i forb. med kafedrifta på Molåna
Sportslig aktivitet.

Aktiviteten er fortsatt stor i bygda, og idrettslaget kan tilby et bredt spekter av idrettstilbud. Selv om det er gruppene som har ytt det største bidraget til aktiviteten i bygda, er det også mange enkeltmedlemmer som har gjort en stor jobb. Vi henviser til årsmeldingene for hver enkelt gruppe.

Leksdal IL stilte som vanlig eget lag i St. Olavsloppet. Her er det heldigvis noen ildsjeler som år etter år tar ansvar for at vi stiller lag. Aldersspennet for årets lag var fra ca. 12 år til ca. 65 år, og innsatsen var stor blant de 32 deltakerne fra Leksdal, noe som førte til et godt resultat plasseringsmessig, på det 94,1 km lange løpet. Løpet gikk i år fra Østersund til Trondheim.

Den årlige slalåmturen til Åre, i samarbeid med Prøven 4H, ble arrangert den 14. mars med 77 deltakere. Også på denne aktiviteten er det stor aldersspredning blandt deltakerne, og tilbudet fenger også mange ungdommer i bygda.

Sykkeltrimmen har også vært i gang, men kanskje ikke så aktivt som tidligere år. Tilbudet har vært hver søndagskveld f.o.m. mai/juni og utover til sensommeren. Oppmøtested har vært Leksdal skole, og de fleste turene har gått rundt Leksdalsvatnet.

Et varierende aktivitetstilbud til barn og unge er viktig, og i høst har vi leid Verdal svømmehall fire ettermiddager i oktober à 1 time. I tillegg har det vært fire høstkvelder i Stiklestadhallen med fotball som hovedaktivitet. Ellers har det vært hallaktiviteter i gymsalen for alle aldersgrupper f.o.m. 1. klasse, en time hver uke f.o.m. oktober og fram til jul.

Mandagstrimmen har vært et tilbud gjennom mange år, med tilholdsted i gymsalen på skolen. Dette har vært et tilbud til ungdom/voksne i bygda. Aktiviteten har bestått av ballspill og styrketrening, og foregår i perioden oktober til påske.

Når det gjelder utfarten til Marka, har den vokst mye, også det siste året. Dette gjelder spesielt i skisesongen, der det finnes flotte løyper både i lysløypene og i fjelløypene, som nå går fra Marka og helt ned til Høysjøen. Dugnadsinnsatsen er stor, og spesielt løypemannskapet gjør en flott jobb, slik at anlegget skal stå fram som et flott tilbud til brukerne. 

Nytt av året var at idrettslaget startet med åpen hytte på Fånettvatnet. Laget har leid Verdal Fjellstyre si hytte ved Fånettvatnet, i første omgang for tre år. Hovedstyret tenkte på at for mange av de yngre skigåerne kan turen til Fånettvatnet føles lang, men med et mål om en sjokoladebit på Fånetthytta, kan turen føles både lettere og kortere. Dette har vi følt at vi har lykkes med. I tillegg er det en fin mulighet for alle aldersgrupper både å få seg litt varme og en matbit, til at en kan slå av en prat både med vertsfolket på hytta og andre turgåere.

Mange av lagets medlemmer er veldig aktive, og deltar på konkurranser/samlinger utenfor Leksdal, både på sone-, krets- og på landsplan. Alle representerer laget på en flott og positiv måte. 

For øvrig kan vi nevne at mosjonistene imponerer med sitt store besøk til trimkassene både sommer og vinter, og bidrar til å øke aktiviteten i bygda på en flott måte. Åtte trimere har notert over 100 turer til samme trimbok i sommerhalvåret, noe som viser at dette tiltaket er nyttig. Også på vinterhalvåret har flere godt over 100 turer til Fånettvatnet.

Andre tiltak.

”Vannvittige dager” gikk i år fra to til en dag, og ble arrangert lørdag 20. juni ved Dalemarktangen, og ble også arrangert som skoleavslutning for elevene ved Leksdal skole. Dette førte til at FAU ved skolen var med på arrangementet og hadde ansvar for bl.a. ”andeløp”. Det ble arrangert Triatlon (løping, sykling, rulleski) med 12 deltakere, noe som var både publikumsvennlig og spennende. Det nye partyteltet ble brukt og restauranten kunne bl.a. by på grillmat. Selv om vannet var ganske kaldt, var det en god del som tok mot til seg og badet eller deltok på andre vannaktiviteter. Vannvolleyballen ble i år byttet ut med sandvolleyball, noe som var veldig populært både for store og små.

For at laget skal kunne ha sin store aktivitet, trengs det penger i kassa. Tidligere har vi hatt gode inntekter fra Utmarksdagene på Stiklestad, og de siste årene en del fra parkfestene i Folkeparken. Noen av disse parkfestene har det vært vanskelig å få vakter til, slik at når vi fikk tilbud om å drive kafedrift i Molåna på Stiklestad, i perioden 27. juni – 2. august, takket vi ja til dette tilbudet. En utrolig stor dugnadsinnsats ble lagt ned og med et overskudd på ca. kr 80 000,-, har vi takket ja til å gå på en ny sesong i 2010. 

Mange har stilt opp på dugnadsjobber gjennom året, og det ble vedtatt å ha en ”dugndasfest”. Dette ble arrangert lørdag 12. september i og rundt skihytta. Det var gratis grillmat og bløtkake til alle frammøtte. Friidrettsgruppa arrangerte klubbmesterskap i terrengløp og trimbingo. Det ble samtidig arrangert konkurranse i terrengsykling i og rundt akebakken. 

Tv-aksjonen "Care" gikk av stabelen søndag 18. oktober, og Leksdal IL hadde også i år ansvaret med å samle inn pengene i Leksdalsbygda. Aksjonen gikk i år til verdens fattigste kvinner og jenter fordi de rammes hardest av fattigdom, nød og urettferdighet. Målet er at kvinnene de hjelper skal kunne klare seg selv og bli økonomisk uavhengige.

Lagets hjemmeside har fortsatt et stigende besøkstall. I 2009 hadde hjemmesiden gjennomsnittlig 6000 besøk hver måned. Totalt 72 000 besøk i 2009. Dette er lagets viktigste informasjonskilde, og vi oppfordrer lagets medlemmer til å bruke denne kilden både for å spre og motta viktig informasjon om lagets aktiviteter.

To nye nummer av Leksdalsnytt har også kommet ut (mai og desember), og som har blitt distribuert ut til alle husstandene i Leksdal. Bladene har bl.a. informasjon om lag og organisjasjoner i bygda, historikk fra Leksdal, rebus, info om bedrifter i bygda, nytt fra barnehagen og skolen. 

Etter fjorårets skytterfest på Fossheim, vedtok hovedstyret å stramme noe inn, slik at denne festen kun skal være for leksdalinger og utflytta leksdalinger. Dette ble gjennomført med forhåndspåmelding for festdeltakerne, noe som ble en suksess. Fullt hus og fin stemning. I år var det kvinnene som skjøt i forbindelse med den tradisjonelle juletrådskytinga 5. juledag. 

Ellers ble alle idrettslag f.o.m. 1. januar 2009 pålagt og ordne med politiattester for personer som utfører oppgaver som innebærer et tillits- eller ansvarsforhold overfor mindreårige eller mennesker med utviklingshemming. Dette kom vi i gang med, men føler vel at det er et tungvindt, men utrolig viktig system.

Anlegg: 

Etter et meget aktivt år i 2008, bar aktiviteten i 2009 mer preg av vedlikehold og sluttføring av nye anlegg. Anleggene må sies å være godt driftet og vedlikeholdt, takket være en stor dugnadsinnsats fra mange. 

Følgende er utført i løpet av 2009, i tillegg til vanlig vedlikehold og drift:

Selskapstelt

På årsmøtet ble det besluttet å kjøpe inn et stort selskapstelt, tilsvarende det som har vært brukt på for eksempel 17. mai. Teltet er 9x12m, men kan også settes opp som 9x9m eller 9x6m. Vi har også kjøpt inn bord og benker med plass til 80 personer. I alt har teltet vært satt opp 8 ganger i sommer, slik at vi har både hatt litt inntekt, samt gratis teltleie til eget bruk. I forhold til å ha pengene i banken til 1% rente, har vi nå en mye bedre avkastning. I tilegg har vi et tilgjengelig telt i bygda, både til idrettslagets arrangement og andre tilstellinger.

Parkeringsplass ved Aspåstjønna

Det er laget en skikkelig parkeringsplass ved Aspåstjønna. Aspåstjønna ligger lunt til, og isen legger seg relativt tidlig, slik at dette er et alternativ til skøyteis på Leksdalvannet.

Kunstgressbanen

Det gjenstod noe arbeid på kunstgressbanen, bl.a. gjerde og ballnett på siden mot skolen. Dette ble ferdigstilt, og kunstgressbanen har vært flittig brukt hele sesongen. En annen positiv effekt med kunstgressbanen er at gressbanen får mindre belastning. Vi har derfor hatt bedre kvalitet på gresset enn på mange år.

Ved

Det har blitt hogget ved på veien mellom Marka og Hallemsvollen slik at traseen for Bulleråsrennet kan prepareres bedre. Veden er kappet og kløyvd og lagt under tak ved den gamle maskinbua. Når den er tørr, er det nok for mange timer med bål ved stadion.

Det er også hogget ved til Fånetthytta.

Tømmer

I vinter ble det hogget 15m3 tømmer i allmenningen. 5m3 furu er saget til materialer for bord og benker. 10m3 er saget til vanlig byggematerialer. En del skal leveres til noen som velvillig lånte oss materialer til maskinbua, resten skal brukes til fremtidige byggeprosjekter.
Maskinbua
Selve bygget ble ferdig i 2008, men i år har vi lagt opp elektrisk anlegg og lys, satt opp arbeidsbenk og malt det meste utvendig.

Diverse

· Utbedringer av løypenett

· Innkjøp av inventar til Fånetthytta

· Oppussing av ballbu

· Merking av asfaltbane

Økonomi: 
Hovedlages regnskap for 2009 er gjort opp med et underskudd på kr. 77 637 inkl. renteinntekter. Samlet sett har drifta i de forskjellige avdelingene gått med et lite overskudd så den totale egenkapitalen i laget er redusert med kr. 74072 siste år og var kr. 918512 pr. 31.12.2009.
Hovedlagets regnskap er bra i tråd med budsjettet da det var lagt opp til et år med negativt resultat. Den viktigste årsaken til det planlagte budsjettunderskuddet, var investering i et selskapstelt til bruk under egne arrangement og som også kunne leies ut. Teltet ble en del dyrere enn budsjettert, men så langt tyder alt på at det var en fornuftig investering. Besparelser på egne arrangement og utleieinntekter har generert om lag 20000 til laget allerede første året og det er gode forhåpninger til at denne avkastninga vil øke i kommende år.
I budsjettet for 2009 var det lagt inn kr. 50000 i dugnadsinntekter. Som omtalt i årsmeldinga, fikk laget tilbud om drift av Mo-låna noe som ga et netto utbytte på om lag kr. 80000. Vi har et klart inntrykk av at denne form for dugnadsinnsats blir mer positivt mottatt enn for eksempel festvakter. Det er krevende å organisere denne type dugnader og det krever at folk stiller opp, men med såpass store inntjeningsmuligheter er det av stor betydning for laget å benytte denne muligheten.
Grasrotandelen fra Norsk Tipping er en ny inntektspost som kom i 2009. Første året ga ei utbetaling til laget på om lag kr. 10000. Etter hvert som ordningen blir mer kjent regner vi med at inntektene herfra vil øke.
Når det gjelder kunstgressbanen som ble ferdigstilt i 2008, var det ventet at sluttoppgjøret med utbetaling av tippemidlene skulle komme i 2009. Dette har tatt tid, så endelig oppgjør kommer ikke før i 2010.
Ellers viser avdelingsregnskapene at det er stor aktivitet i laget. Lagets totale omsetning er nå på godt over kr. 800000. For å stimulere til ytterligere aktivitet, har styret vedtatt å overføre mer midler til avdelingene. For 2009 ble sponsorinntekter og aktivitetsmidlene på til sammen om lag kr. 50000 overført.
Budsjett 2010

I 2010 er det ikke planlagt store investeringer. Anlegget krever naturlig nok kontinuerlig oppfølging og en del utstyr er tenkt anskaffet til den daglige drifta, bl.a. en bilhenger til frakt av teltet. Henviser eller til årsmelding/budsjett anlegg. 
Laget har en solid økonomi men det er viktig framover å opprettsholde inntektsgrunnlaget gjennom stor innsats i alle ledd. Den enorme dugnadsinnsatsen vil fortsatt være helt avgjørende, men det vil også være viktig å jobbe målrettet mot både sponsorer og offentlige bidragsytere.

ÅRSMELDING FOR FRIIDRETTSGRUPPA 2009
Styret har i 2009 bestått av:

Leder:

Krstin Aspås Pedersen

Nestleder:
Torgeir Hermann

Sekretær:
Ingunn Hallem Solum

Kasserer:
Stine Moen Røvik

Styremedlem:
Hilde Mari Musum
Friidrettsgruppa har i år avholdt to styremøter.
Aktiviteter i løpet av året.

8. mai – terrengløp Sausveet

6. juli – terrengløp - Kjesbuvatnet med trimbingo og kaffesalg

20. august – banestevne og aktivitetskveld på skolen sammen med fotballgruppa

12. september – klubbmesterskap terrengløp i Marka i kombinasjon med trimbingo, terrengsykling og dugnadsfest.

22. september – banestevne på skolen med idrettsmerkeprøver
Hele 62 personer har deltatt på banestevne eller terrengløp.

To personer har tatt idrettsmerke: Kristin Aspås Pedersen og Sten Solum
Trimturer
Vi har arrangert fem trimturer. Turmålene har vært Skinntjønna, Skeisvola, Småvasshaugtjønna, Brannåsen og Holtjønnvola. Flotte turmål, men vi kunne ha ønsket oss enda flere med på tur.
Trimkasser
Friidrettsgruppa har i sommer hatt 12 trimkasser rundt omkring i bygda og på fjellet. Totalt hadde vi 5538 besøk i kassene mot 4481 i fjor. I år forsøkte vi med to nye trimkasser henholdsvis Brannåsen og Småvasshaugtjønna. 18 personer besøkte alle trimkassene og har fått premie for det.  Det er tydelig at trimkassene er populære turmål.

Leksdal IL stilte også i år med lag i St. Olavsloppet som gikk fra Østersund til Trondheim. En flott gjeng med deltakere i alderspennet 12 til godt over 60 år førte stafettpinnen vel fram.  St. Olavskomiteen gjorde en flott innsats også i år med treninger, lagoppsett og service underveis i løpet. Leksdal IL hadde også en gjeng som hjalp til i forbindelse med vekslingen på Stiklestad.

Flere leksdalinger har deltatt på friidrettsstevner, terrengløp og stafetter i kretsen, i godt samarbeid med Verdal Friidrettsklubb.

ÅRSMELDING FRA SKIGRUPPA FOR 2009
Leder:


Åsta Stiklestad

Kasserer:

Lillian Bjørnmelen

Styremedlemmer:
Stein Arne Stiklestad




Torgeir Langåssve




Egil Aurstad

Varamedlem:

Svein Sende

Skiskole
Tradisjonen tro, startet vi opp skiskolen første torsdag i det nye året. Ivrige barn/ungdommer og voksne både i skiløypa og på kjøkkenet i skihytta. Fremdeles et populært tiltak.

Åpen skihytte
Skihytta var også i 2009 åpen hver helg gjennom hele vinteren, noe som både leksdalinger og utenbygds synes å sette pris på.

Klubbrenn
Etter noen trøblete vintrer med både lite snø og kulde, klarte vi å gjennomføre første klubbrenn som planlagt, 6. januar. Null-løpet viste seg å være populært med hele 78 deltakere. I tillegg arrangerte vi merkedistanser i klassisk, sprint klassisk, skiskyting og merkedistanser, friteknikk som inngikk i Klubbmesterskapet 3. mars. Et snitt på over 70 deltakere er et bevis på at bredden er stor i Leksdal.

Leksdalsrennet
I 2009 kunne vi endelig arrangere Leksdalsrennet på hjemmebane. Vi kunne ta imot over 150 påmeldte deltakere til strålende forhold i Marka. I følge Teknisk delegert fra skikretsen, ble rennet arrangert prikkfritt. Leksdalingene stilte mannsterke opp i skisporet med 25 deltakere med flott innsats og det ble tre klasseseiere til Leksdal. Disse seirene var det Johan Stiklestad, Ingvild Aksnes og Sindre Stiklestad som stod for.

Verdalskarusell

Verdalskarusell-rennene viste seg også i år å ikke bli prioritert av alle Verdalslagene. Et unntak var to-mannsstafetten som ble arrangert av Leirådal i Marka. Hele 27 leksdalinger var med og kjempet mot andre Verdalslag. Vi arrangerte Verdalsmesterskapet 11.02., der det ble tre Verdalsmestere fra Leksdal: Ida Kristin Hermann (J13), Ingvild Aksnes (J15) og Sindre Stiklestad (G15).

Sonerenn/kretsrenn/kretsmesterskap/NTE-cup

Mange leksdalinger stilte i 2009 på startstreken på sonerenn utenfor Leksdal, noe som er veldig gledelig. Ola Martin Aksnes (G8), Jonas H. Kokås (G8), Vetle Stiklestad (G9), Arne Olav Haugan (G10), Lasse H. Kokås (G10), Maria Wilsgård Aurstad (J11), Tom Stian Hermann (G11), Sigrid H. Solum (J12), Ida Kristin Hermann (J13), Børge Stiklestad (G14), Ingvild Aksnes (J15), Sindre Stiklestad (G15) og Margunn Aksnes (K18) gjorde alle flott innsatt og satte virkelig Leksdal på kartet i kretssammenheng. Ingvild og Sindre ble kretsmestere under Steinkjer Skifestival i pursuit (skibytte). Sigrid, Ingvild, Sindre og Margunn, stilte alle i mix-lag på KM-stafetten. Mens Leksdal stilte lag i Menn Veteran og overrasket både seg selv og alle andre med en flott 4. plass av totalt 11 lag. Det var Eskil F ølstad, Erik Stiklestad og Trond Stiklestad som stod for denne bragden.

Ingvild og Sindre deltok også på KM i langrenns-cross i Meråker.

Mange gode løp på Ida Kristin, Ingvild og Sindre, resulterte i henholdsvis 10. plass og 2 x 1. plasser i NTE-cupen sammenlagt.

Midt-Norsk Mesterskap/Hovedlandsrenn

I begynnelsen av februar dro 3 utøvere fra Leksdal med støtteapparat til Surnadal og Midt-Norsk Mesterskap. Ida Kristin (J13) gjorde en kjempeinnsats på klassisk distansen lørdag, men ble dessverre syk søndag. Det ble to pallplasseringer, Ingvild nr. 2 på klassisk sprint, mens Sindre ble nr. 3 i fristil.

Siste helg i februar inntok Ingvild og Sindre ærverdige Birkebeineren skistadion på Lillehammer. Her deltok de på klassisk sprint, 5 km fristil og stafett. De oppnådde begge sin beste plassering i klassisk sprint med 12. plass på Ingvild og 20. plass på Sindre.

Ingvild og Sindre deltok også på Ungdomsstafetten (mix gutter og jenter) i Granåsen for henholdsvis 1. og 2. laget for Nord-Trøndelag.

Norges-Cup/Junior NM
Margunn Aksnes deltok på junior NM i Bardufoss der hennes beste plassering ble 15. plass på 10 km fristil. Margunn deltok også på junior NM i sprint på Røros.
I Norges-Cupen fikk Margunn bl.a. en 10. plass på 5 km klassisk i Harstad og en 11. plass på 5 km klassisk i Granåsen (Trondheim).

Måneskinnstur
54 hardhauser trosset kulda (-16 og vind) og tok seg inn til Fånetthytta den 6. februar. Da var det godt å få servert sodd av vertskapsfamiliene Hallem Solum og Aspås Pedersen.

Turrenn
Leksdalingene deltok gjennom sesongen på Arnljot Gelline, Bulleråsrennet, Flyktningerennet, Hærvolrennet og Birkebeinerrennet. 

Bulleråsrennet hadde heller ikke i år værgudene på sin side, men allikevel fullførte 553 løpere.

Innherred Ski
Innherred Ski ble oppstartet i 2008, et samarbeid mellom klubbene i Verdal, Inderøy og Steinkjer. Dette ble også videreført sommeren/høsten i 2009.

Verdalssamling
Tradisjonen tro, ble Verdalssamlinga på barmark arrangert høsten 2009. Mange leksdalinger fant veien til Blommen på lørdag og Vinne på søndag. Leksdal stilte med trenere i Blommen på lørdag.

Skisamling i Edsåsdalen
For andre år på rad inntok en hel horde leksdalinger (nesten 70 stk), Köjagården i Edsåsdalen. Det var ikke masse med snø, men heldigvis nok til både bortoverski og nedoverski! Det ble en kjempefin helg, sett ut fra både sosiale og sportslige hensyn.

Vi hadde også tatt på oss å arrangere samling for kretsens 15 og 16 åringer samme helg, men denne ble avlyst pga. snømangel. 

Skisesongen 2009/2010
De gamleste og mest aktive utøverne hviler ikke lenge på laurbærene etter endt sesong. Oppkjøringen til sesongen 2009/2010, startet i sommer med rulleski, men også alternativ trening som bl.a. løping og sykling.

Før årsskiftet hadde Sigrid (J13), Ida Kristin (J14), Stian (G15), Ingvild (J16) og Sindre (G16) allerede gått flere renn. Resultatene her viste at leksdalingene kan gå en ny sesong lyst i møte!

Avslutningsvis vil skigruppa benytte anledningen til å takke spesielt alle utøverne som har representert Leksdal IL gjennom året. Men også en stor takk går til trenere, løypekjørere og dugnadsfolk for øvrig!

Skigruppa

ÅRSMELDING FRA FOTBALLGRUPPA FOR 2009
Styret har bestått av:


Beate Hågensen, leder


Hilde V Aksnes, sekretær – kasserer fra oktober 

Solbjørg Vasstveit, kasserer – gikk av i oktober

Bjørnar Haugan, styremedlem


Tone Lise Aurstad, styremedlem


Snorre Skrove, styremedlem

Fotballgruppa har hatt 7 styremøter.

Sportslig:

Siste sesong stilte vi med to mygglag; et guttelag og et jentelag. Vi hadde lag i seriene for G9, G10 og G12. Vi hadde to seniorlag; D7-er og H7-er. 1 jente spilte sammen med Stiklestad J11. 4 jenter spilte sammen med Vuku J12. 16 gutter og jenter fra 13-15 år spilte på samarbeidslag i Vuku. Ca 90 fotballspillere har vært med totalt.

Mygg deltok i myggturneringa på Lyng, Bendit-cup og COOP-cupen. G9, G10 og G12 har deltatt i lokale serier pluss noen cuper; Bendit-cup, NTE-cup og COOP-cup. G12 deltok også på Storsjøcup. Storsjøcupen var en stor opplevelse for spillere og supportere. Vi prøver å få til dette for årets 12-årslag også.

Knut Aksnes holdt mini dommerkurs for de som var eldre enn 13. 20 spillere fra Vuku/Stiklestad/Leksdal var med. Dette er et ledd i å rekruttere nye klubbdommere.

Vi arrangerte en liten turnering for mygg på Leksdal stadion. Vi ba inn 3 jentelag og 2 guttelag fra naboklubbene. Det ble en artig kveld, med mange folk samlet på stadion. Artig for de minste å spille på hjemmebane. 

Vi var med og arrangerte aktivitetsdag sammen med friidrett. Friidrett organiserte øvelser for merketaking. Fotball hadde to stasjoner. Deltakerne kunne kjøpe aktivitetskort – og gå fritt mellom aktivitetene. Godt oppmøte og positiv tilbakemelding på opplegget. 

Fotballdag/bygdakamp:

Fotballdag med kamper mellom de forskjellige områdene i Leksdal ble en suksess. Det var stor deltakelse og herlig fotballstemning. Flott vær dannet en perfekt ramme rundt arrangementet. Kjell Ove P Tiller var primus motor for denne dagen.

Økonomi:

Økonomien er stabil, det ble et lite underskudd i 2009. De største inntektspostene er vaktholdet under Olsok, annonser i programmet, kornband og loddsalg. I tillegg har vi hatt kaffesalg på kampene. Dette har gitt god inntekt, men det viktigste med dette tiltaket er å skape en trivelig ramme rundt kampene.

Hjemmesiden

Hjemmesiden har fungert meget godt. Informasjon legges ut jevnlig, og er tilgjengelig for alle spillere/foreldre. Fyldige kampreferat og fine bilder etter mange av kampene setter en spiss på fotballhverdagen. Tusen takk til ansvarlige for hjemmesiden.

Til slutt vil hovedstyret takke alle for innsatsen i 2009 både som aktive utøvere, trenere, foreldre, ledere, tillitsvalgte og trimmere. En spesielt stor takk rettes til alle dem som i ulike sammenhenger utfører dugnadsarbeid for laget. Vi håper fortsatt på aktiv innsats.

